Ved 1 tiden natten til søndag var der opstået ballade ved en byfest i Aalestrup. En lokal mand blev bortvist fra byfestens tivoli, men det skabte så meget røre, at noget personale fra tivoliet og flere lokale røg i totterne på hinanden. Politiet dukkede op og måtte skille parterne ad, men ingen blev dog anholdt. En halv times tid senere var den gal i Jernbanegade i Brovst. Der blev rapporteret om et større slagsmål, men alt var dog roligt, at politiet nåede frem. Det var det til gengæld ikke i Frederikshavn, hvor to nordmænd senere på natten måtte en tur i detentionen efter et slagsmål på Havnevej. I Aalborgs festgade Jomfru Ane Gade kunne tre mænd ikke forstå en bortvisning fra en af barerne, så politiet blev tilkaldt, da de tre ungersvende vendte tilbage og krævede at blive lukket ind. De tre måtte tilbringe natten i detentionen. De tre fik selskab af en fjerde mand, der var blevet så beruset, at han også måtte sove den ud i detentionen.

Referat:
Politiet måtte rykke ud til flere masseslagsmål i Nordjylland pinselørdag. Blandt andet i Aalestrup, hvor 10-12 personer lod næverne tale.